智弘大師趁手風順食住上
2024年04月26日 19:51
東網電視
更多新聞短片
見習騎師黃智弘近期手風甚順,一口氣連贏3日,上季尾出道至今已經累積18W,換言之尚差2場頭馬便可贏夠20W,升格步入策騎新里程,由10磅仔變為只減7磅。騎者延續近期旺勢,周日4匹坐騎,繼續積極爭取頭馬,務必及早完成首個升格任務。
雖然黃智弘陣上騎技稚嫩,受到不少負評,但隨着步入季尾階段馬匹體力普遍下降,10磅仔讓磅受惠下,展現極大威力,令到頭馬數字穩進,連贏3日之外,期間更曾起孖,適逢明日大賽日子,支持雖有限,卻仍不乏增添頭馬機會。
當中師傅方嘉柏提供兩匹坐騎,出爭第1場四班2000米之「聰明導彈」,季初曾經由黃智弘出戰田草一哩心存大欲,無奈騎技所限只跑梗頸4,其後連場落敗洗底,論馬居於四班有明顯優勢,今再配黃智弘示人以弱,受讓10磅乃最大爭勝條件。
富裕君子增程謀冷
另一匹質新廐侶「富裕君子」,直路賽熱身後,上仗增程初跑轉彎1200米,礙於排檔不利,切入居後全程欠活力,惟所負不遠,今戰即扳上第4場1400米,對其發揮後勁應有幫助,可視為一路奇兵。
至於今次外線兩匹坐騎,徐廐「電訊巴打」即使谷戰表現秤先,惟近績穩定加上馬房鬥志,亦無保留;尚有來自伍廐「燈胆皇」,熱身後增程由黃智弘接手減磅出擊,且看會否突如其來食出尾胡?